Ôd soboty do soboty: 28.04.2018
22-04-2017: Znŏdli 3 tysiōnce dziecek w Delhi
Bezmała 3 tysiōnce dziecek znŏdło sie bez 4 dni, bez kiere fōngowała prōbno wersyjŏ ôprogramowaniŏ FRS (Face Recognition System) do poznŏwaniŏ gymbōw. FRS przeanalizowało 45 tysiyńcy bajtli z dziecińcōw i poznało miyndzy nimi 2930 stracōnych dziecek.
Coby przekludzić tako akcyjo, Wysoki Sōnd z Delhi musioł ôficjalnie poprosić Policyjo Delhi, coby sztartła systym FRS podug antragu ôd Ministerstwa Rozwoju Dziecek i Kobiyt (MWCD). Policyjo chciała użyć FRS już przōdzij, ale MWCD niy udostympniōł danych ôd podszukowanych dziecek.
Źrōdło: New Indian Express
23-04-2018: Antykōncepcyjnŏ pila do chopōw
Uczyni szafli testy lyku, co bez żŏdnych skutkōw ubocznych zmyńszŏ aktywność spermy. EP055 – takie je miano ôd lyku – testowali na małpicach w Oregon National Primate Research Centre w USA. Dzioło ôn na biołko na powierzchni spermy, bez co przestŏwŏ ôna sie ruszać. Bez to EP055 to je dobry kandydat na niyhormonalno antykōncepcyjno pila do chopōw.
Dzisio ôpcyje chopskij antykōncepcyje to abo kōndōmy, abo wasektōmijŏ. Idzie ale wierzić, co bezpieczne lyki, kiere dziołajōm ino bez jakiś czas, bydōm dostympne gibcyj jak za 10 lŏt.
Źrōdło: The Independent
24-04-2018: Chiny cisnōm z zielōnōm energijōm
Chiński Narodowy Urzōnd Energije doł znać, co ino bez piyrsze trzi miesiōnce roku Chiny zwiynkszyły pojymność swojij ôdnawialnyj energije ô 15 gigawatōw. Ku tymu samyj energije słōnecznyj wyprodukowali wiyncyj ô 9.65 gigawatōw – to je bezmała tela, co we USA zwiynkszyła sie bez cołki łōński rok.
60% energije we Chinach idzie z wynglŏ podug danych na 2017 rok. Je to 20% mynij jak jeszcze we 2010 roku.
Źrōdło: Inkstonenews
26-04-2018: Chaja skuli etiopskigo szacu
British Museum mŏ zarŏzki ôddać wszyskie ekspōnaty z muzyum Wiktōrije a Aberta i niy bydzie zgody na to, coby tam ôstały jako pożyczka – pedzioł regiyrōnek Etiopije. Muzyum zaczło niydŏwno pokazować aussztelōnek z tym, co Brytyjczyki zahabiyli z tego kraju w 1868 roku po bitwie ô Magdala.
Rozchodzi sie sam ô złoto a manuskrypty ze zōmku ôd cysŏrza Tewodrosa II. “Dobrze wiadōmo, skōnd sie tyn szac wziōn i ôd kogo je. Etiopijŏ zawdy chciała go dostać nazŏd, a niy kōmu pożyczować” – skōmyntowoł Ephrem Amare, dyrechtōr ôd Narodowego Muzyum Etiopije.
Źrōdło: Reuters
szl_Latn szl_Latn szl_Latn szl_Latn eng_Latn szl_Latn szl_Latn szl_Latn eng_Latn szl_Latn szl_Latn szl_Latn szl_Latn szl_Latn szl_Latn szl_Latn bos_Latn